Arriba l´Estiu al MAGa
11 juliol 2019

## Arriba l´Estiu al MAGa11 juliol 2019Última actualització: 14 juliol 2025

![](../gestion/img/Cartell.JPG)  
  

La **regidora de Gestió responsable del territori i Patrimoni, Alícia Izquierdo**, juntament **l’arqueòleg municipal, Joan Negre**, han presentat tot un seguit d’activitats per a l’estiu que ha preparat el Museu Arqueològic de Gandia (MAGa) orientades a tots els públics, amb la intenció d'acostar el patrimoni arqueològic de la nostra comarca a tota la ciutadania.

_“Si fa uns dies coneixíem la nostra oferta de visites al patrimoni arqueològic dins el programa Platja Natura, amb eixides tots els dimarts i dijous de juliol des de la platja fins a la Cova del Parpalló o amb quatre excursions programades al castell de Bairén, ara és l’hora del nostre patrimoni museïtzat. Així, les propostes han sigut dissenyades per oferir una alternativa d’oci cultural complementària a altres ofertes dissenyades des de la nostra ciutat, tant per al veïnat com per a tota aquella gent que ens visita durant aquests mesos”,_ ha assegurat Izquierdo.

D’aquesta manera, durant els mesos de juliol i agost s’està duent a terme la campanya l’_Estiu al MAGa_, una iniciativa que pretén acostar a un públic familiar el món de l’arqueologia i la prehistòria de la comarca a través de visites a preu reduït. _“La gent podrà conèixer els nostres més destacats jaciments, referents a nivell mundial, com la cova de Bolomor o la del Parpalló, de la mà d’una arqueòloga que els explicarà tots els detalls. I al mateix temps, la xicalla podrà gaudir de tallers didàctics destinats a conèixer com vivien, com s’abillaven o com preparaven les seues ferramentes una família caçadora-recol·lectora fa 20.000 anys”_. Negre ha informat que Les visites es realitzaran els divendres de vesprada, de 18 a 19.30 h, i els dissabtes de matí, de 10.30 a 12 h.

Com a complement d’aquesta activitat, i aprofitant les hores amb menys impacte de la calor, aquest estiu tornen les _Visites nocturnes al MAGa_. Una activitat que convida, tots els divendres de juliol i agost, a vindre a conèixer el museu arqueològic de la mà d’especialistes en tots els continguts de l’espai, des de la més remota prehistòria fins les primeres societats agrícoles i ramaderes. Aquestes visites, que es realitzaran entre les 20 i les 21 h,  són una perfecta manera d’acabar la vesprada just abans d’eixir a sopar a la fresca.

Finalment, torna de nou, i per cinquena vegada, l’exitosa proposta d’_Una nit al museu_. Es tracta d’una activitat destinada al públic més jove, d’entre 9 i 12 anys, que podrà conèixer el museu i divertir-se amb les diferents activitats que li tenim preparades: una visita guiada, seguida d’una gimcana, sopar, pel·lícula i dormir a la pròpia sala del museu. Una nit que segur que recordaran. Serà l’activitat amb què despedirem l’estiu i les vacacions de la xicalla, el dissabte dia 7 de setembre, des de les 19 fins a les 9 h del diumenge.

**Totes les activitats són amb reserva prèvia, telefonant al 96 295 95 40 o enviant un correu electrònic a** [**difusiomaga@gandia.org**](mailto:difusiomaga@gandia.org)

_Estiu al MAGa_

Tots els divendres de juliol i agost: 18 – 19.30 h

Tots els dissabtes de juliol i agost: 10.30 – 12 h

Preu: 1 €

_Visites nocturnes_

Tots els divendres de juliol i agost: 20 – 21 h

Preu: 1 €

_Una nit al museu_

Dissabte, 7 de setembre: 21 – 9 h

Preu: 5 €

**Les visites al patrimoni arqueològic dins del programa #PlatjaNatura són també amb reserva prèvia, telefonant al 96 287 77 88 o presencialment a les Oficines d’Informació Turística. La visita guiada comença des del Passeig Marítim de la Platja de Gandia, i acaba al mateix punt.**

_Visites al castell de Bairén_

Divendres 12 i 26 de juliol, 9 i 23 d’agost: 19 – 21.30 h

Preu: 5 € - 3 € (reduïda)

_Visites a la cova del Parpalló_

Tots els dimarts i dijous de juliol i agost: 19 – 21.30 h

Preu: 5 € - 3 € (reduïda)

[Twittear](https://twitter.com/share)